བོད་རྒྱལ་སྲོང་བཙན་སྒམ་པོའི་ཡར་སྔོན་དུ།ཆོས་ལུགས་ཀྱི་ཤན་ཤུགས་ནི་བོད་ཀྱི་སྤྱི་ཚོགས་འཚོ་བའི་སྣ་སྒོ་མོར་སིམ་ཡོད་པར་བསྙད་ཆོག་ཀྱང་།སྐབས་དེའི་མི་རྣམས་ཀྱི་ངོས་ཟིན་དང་སྤྱི་ཚོགས་ཀྱི་འཕེལ་ཚད་སོགས་ཀྱི་དབང་གིས།ཁྱིམ་སྲོལ་གྱི་ནང་དོན་ནི་སྤྱིར་བཏང་བབ་ཆགས་སྟབས་བདེར་སྣང་།དེ་ཡང་ཆོས་ལུགས་ཀྱི་འཛེམ་བྱ་སོགས་ཀྱི་རྣམ་པའི་ཐོག་ནས་གཙོ་བོ་ཁྱིམ་ཚང་ནང་ཁུལ་དུ་ལག་བསྟར་དང་རྒྱུན་སྐྱོང་བྱེད་བཞིན་ཡོད་ལ།ངག་སྒྲོས་བརྒྱུད་ནས་ཕན་ཚུན་ལ་བརྒྱུད་སྒྲོག་བྱེད།སྲོང་བཙན་སྒམ་པོའི་དུས་ནས་བཟུང་།སངས་རྒྱས་ཆོས་ལུགས་བོད་ལ་དར་བར་མ་ཟད་བོད་སྤྱི་ཚོགས་ཀྱི་སྣ་སྒོ་མོར་སྣུམ་བཞིན་སིམ་པར་གྱུར་པ་དང་།དེ་ལ་བརྟེན་ནས་སངས་རྒྱས་ཆོས་ལུགས་ཀྱི་ལྟ་བ་ཞུགས་པའི་སྤྱི་ཚོགས་མི་ཆོས་དང་ཀུན་སྤྱོད་ཀྱི་ལྟ་སྟངས་གསར་པ་ཞིག་ཆགས།བོད་ཀྱི་ཁྱིམ་སྲོལ་གྱི་ནང་དོན་དང་ཁྱབ་རྒྱ་སོགས་ལ་ཡང་དེར་བསྟུན་གྱི་འཕེལ་འགྱུར་བྱུང་བ་རེད།